שאלה: מה המשמעות שלנו בעולם?: דבר ראשון אני רוצה ממש להודות לכם על ההשקעות והמאמצים באתר הזה!! מאז שגיליתי אותו אני משתמשת בזמן שלי לקרוא פה שאלות בשות וזה ממש מעניין אותי! רציתי לשאול שאלה על משמעות, מה המשמעות שלנו בעולם? הקב"ה הביא אותנו לעולם הזה וכמובן שאם אני כבר פה אני צריכה כמה שיותר לנסות ולעשות טוב ולעזור לאנשים, אבל חשבתי על זה שכל זה לא כל כך משמעותי הרי אם הקב"ה לא היה יוצר אותי ואת כולם זה לא היה כ"כ שונה, פשוט לא היו נזקקים לעזרה ולא היה מי שיעזור הרי ה ברא גם את הזקוק וגם את העוזר בשביל מה עשה את כל זה? ובכלל כל מה שאני יעשה, יום אחד אני ימות ואף אחד לא יזכור אותי אז מה בכלל עשיתי בעולם הזה??? מיליוני אנשים, העצמות שלהם קבורים ואף אחד לא זוכר אותם, מעשיהם, שמם. וגם לא הבנתי ה יצר אותנו כי היה חסר לו? הרי הקב"ה מושלם ומי שמושלם לא יכול להיות חסר לו כלום! מה הוא תאוו למצוות שלנו זה לא יכול להיות! כל מה שאני עושה אני רואה בזה משמעות אבל לא מספיק לבריאת עולם שלם מלא באנשים! אולי אני לא עושה מספיק! אני מאמינה בקב"ה לכל דבר אז מסתבר שאני פשוט לא מבינה את המציאות נכון. אשמח אם תוכלו לעזור לי!
תשובה: לנערה שמחפשת משמעות. הלוואי שלכל האנשים בעולם היה כל כך חשוב למצוא משמעות לחיים שלהם - וזה כבר היה מקדם את העולם שלנו בכמה רמות. ה  לא ברא את העולם בשבילו, אלא בשבילנו. הוא לא זקוק לעולם הזה, כי לא חסר לו שום דבר. הוא רצה לזכות אותנו, שגם לנו יהיה מפגש אתו. גם בעולם גשמי, שנראה כאילו הוא מתנהל טוב מאוד בעצמו, והוא לא זקוק לעזרה - נוכל להכיר בה  שהוא זה שמתפעל אותו מאחורי הקלעים, וגם להבין למה מתרחשים כל מיני אירועים ומה המטרה שלהם. גם בגוף, שנראה כמו בעל חיים מפותח - נוכל לגלות נשמה, והתנהגות מוסרית, ודרך ארץ, ומידות טובות. גם כשנעשה את הפעולות הכי טבעיות בעולם, כמו לאכול, ולהתלבש, ולצאת לעבודה, ולהיות בחברה - זה יהיה בצורה מעודנת וערכית. ה  ברא גם מלאכים. אבל להם אין בחירה, כי הם נוצרים בתבנית מסוימת וכך הם פועלים כל הזמן, בלי יכולת לעשות משהו אחר. גם כשאין יצרים טבעיים, ועולם חומרי וססגוני, אין כל כך הרבה סיבות להתלבטות ולספיקות. המיוחדות שלנו, בני האדם, שיש לנו בחירה חופשית לגמרי. יש לנו אלף ואחת סיבות לא למלא את רצון ה. הרבה יותר נח ופשוט לעשות מה שבא לנו. ולמרות הכל, אנחנו מתגברים, מגייסים כוחות, ומעצבים את האישיות שלנו כל הזמן מול האתגרים שהעולם מציב מולנו. זה נכון, שלכל עם ישראל יש אותם מצוות, וגם לכל הגויים יש אותם מצוות - ובכל זאת, אצל כל אחד זה שונה. החסד שלך הוא מיוחד במינו, והוא לא דומה לאחרים. החיוך שלך, הנעימות, מאור הפנים, הענוה, המסירות - זה משהו שאף פעם לא היה, ואף פעם לא יהיה. הצורה שבה את מאמינה בה, והמחשבות שלך - הם גוון עדין ומדויק, בתוך קשת הצבעים הרחבה של עם ישראל לדורותיו. מה נשאר מהבחירה הטובה שלנו? איך זה משפיע בעולם? קודם כל זה משפיע עלינו. האישיות שלך מזדככת ונהיית טובה וטהורה יותר. הנשמה ממשיכה איתנו גם כשאנחנו נפרדים מהעולם הזה, וכשהיא לא מוגבלת וחנוקה בתוך הגוף, היא מצליחה להתענג על הגובה הרוחני שאליו היא הגיעה. בנוסף, כשהטוב מתחיל להיות שופע ממך בכל מצב, האנשים שסביבך רואים אותך, ומתפעלים, וגם הם רוצים להיות כאלה. זה עושה להם משהו. וגם אם הם לא מצליחים כמוך, הם חושבים על זה וזה מעסיק אותם. והם ידברו על זה עם החברים או המשפחה שלהם, וזה ימשיך להתגלגל. ואולי מישהו גם יחבר על זה שיר, ומי שישמע אותו יזוז לו משהו מבפנים. כמו שאת זורקת אבן קטנה למים, והיא יוצרת מעגלים מעגלים. אין לנו שמץ של מושג איך אנחנו משפיעים על הסביבה שלנו. לפעמים משפט אחד סתמי שנאמר בדרך אגב, מבט בעיניים, מחמאה או פרגון שיצא לנו בטבעיות, יכולים לחולל פלאות אצל האדם שלידינו, ולשנות לו את החיים. ממש כך. צריך לזכור שגם ה  מנהל את העולם. אנחנו עושים את שלנו, והוא כבר דואג לכל מיני צירופי מקרים שהתרחשו ממש במקרה, והוא פותח לנו מידי פעם חלון הזדמנויות שאז ההשפעה שלנו יכולה לפרוץ החוצה גם בלי שהתכוונו. אנחנו פועלים עם אל. אנחנו עושים את שלנו והוא עושה את שלו, וביחד אנחנו משנים את העולם. חוץ ממהשפעה הגלויה, יש גם השפעה נסתרת שאנחנו יודעים שקיימת, למרות שאנחנו לא ממש מבינים איך זה עובד. כמו שהאישיות שלך היא מקשה אחת, וכשאת חושבת על כל מיני דברים זה מעורר בך רגשות ורצונות, וזה גורם לך לעשות ולפעול - כך כל עם ישראל ואפילו כל העולם הוא כמו אישיות אחת. וכשאת חושבת או רוצה או עושה, זה נוגע איפשהו גם באנשים רחוקים מבפנים, מבלי שהם יודעים איך זה קרה. לכל אחד מאיתנו יש לפעמים התפרצות פתאומית של רצון טוב, התרגשות עדינה בחדרי הלב מבלי שיש לנו הסבר מאיפה זה הגיע. אולי לא יזכרו את השם שלנו, אבל אם נעשה את המוטל עלינו, ירגישו ועוד איך את הרושם שהותרנו בעולם. והדורות הבאים יודו לנו מעומק הלב, גם אם לא ידעו בדיוק למי. ואני בטוח שזה גם לא מה שחשוב לך, שהשם שלך יופיע על הקיר או בעיתון. מה שבאמת חשוב, זה שהמשמעות שנתת לחיים שלך, תתן משמעות גם לחיים של הילדים שלך, ושל הילדים שלהם, ושל כל מי שיהיה כאן אחרינו. אני מפנה אותך לעוד תשובה שעוסקת במשמעות של החיים: בהצלחה, אבישי batelam gmail.com